ເກີດປະທະກັນອີກຄັ້ງໃໝ່ ໃນນະຄອນ Abidjan ຂອງ Ivory Coast
ເກີດປະທະກັນອີກຄັ້ງໃໝ່ ໃນນະຄອນ Abidjan ລະຫວ່າງກໍາລັງສອງຝ່າຍ ຫລັງຈາກ ການໂຈມຕີຂອງກໍາລັງ ສປຊ ໃນ Ivory Coast
ພວກທີ່ເຫັນເຫດການເກີດຂຶ້ນໃນນະຄອນ Abidjan ຫົວ ເມືອງໃຫຍ່ສຸດຂອງ Ivory Coast ກ່າວວ່າການສູ້ລົບກັນ ໄດ້ເກີດຂຶ້ນອີກລະຫວ່າງພວກກໍາລັງທີ່ນິຍົມປະທານາທິບໍ ດີ Laurent Gbagbo ທີ່ປົກຄອງປະເທດໃນປັດຈຸບັນ ແລະກໍາລັງຂອງທ່ານ Alassane Ouattara ທີ່ເປັນຄູ່ ແຂ່ງນັ້ນ ການປະທະກັນທີ່ເກີດຂຶ້ນໃນວັນຈັນມື້ນີ້ໃນຂົງເຂດເມືອງ Cocody ມີຂຶ້ນຫລັງຈາກພວກເຮືອບິນເຮລີຄອບເຕີຂອງ ສະຫະປະຊາຊາດແລະຂອງຝຣັ່ງທໍາການໂຈມຕີໃສ່ບ້ານພັກ ຂອງທ່ານ Gbagbo ຢູ່ໃນເມືອງ ດັ່ງກ່າວໃນຄໍ່າຄືນວັນອາ ທິດວານນີ້ ປະທານາທິບໍດີຝຣັ່ງທ່ານ Nicolas Sarkozy ກ່າວໃນວັນ ຈັນມື້ນີ້ວ່າ ການໂຈມຕີຂອງພວກກໍາລັງສະຫະປະຊາຊາດ ແລະຝຣັ່ງນັ້ນແມ່ນແນໃສ່ພວກອາວຸດຂະໜາດໜັກໃນນະຄອນ Abidjan ຫລັງຈາກພວກພົນລະເຮືອນແລະກໍາລັງຮັກສາສັນຕິພາບຂອງສະຫະປະຊາຊາດສືບຕໍ່ຕົກເປັນເປົ້າໝາຍໃນການໂຈມຕີ ຂອງຝ່າຍທ່ານ Gbagbo ນັ້ນ ນອກນັ້ນ ທ່ານ Sarkozy ຍັງເອີ້ນສະຖານະການດ້ານມະນຸດສະທໍາໃນຫລາຍຄຸ້ມຂອງນະ ຄອນAbidjan ນັ້ນວ່າ ເປັນໜ້າຕື່ນຕົກໃຈ ພວກທີ່ເຫັນເຫດການກ່າວວ່າ ພວກເຂົາເຈົ້າໄດ້ເຫັນຄວັນໄຟກຸ້ມຂຶ້ນຈາກເຂດດັ່ງກ່າວໃນວັນອາທິດວານນີ້ ຫລັງຈາກມີການໂຈມຕີ 3 ບັ້ນໃສ່ບໍລິເວນທໍານຽບປະທານາທິບໍດີນັ້ນ ເຊື່ອກັນວ່າທ່ານ Gbagbo ລີ້ຊ່ອນຢູ່ໃນຂຸມລີ້ໄພທີ່ຢູ່ໃຕ້ດິນ ທີ່ທໍານຽບປະທານາທິບໍດີນັ້ນ ທ່ານ Gbagbo ໄດ້ປະຕິເສດບໍ່ຍອມຮັບເອົາການປາໄຊຫລັງຈາກທ່ານເສຍການເລືອກຕັ້ງປະທາ ນາທິບໍດີໃນເດືອນພະຈິກປີຜ່ານມານີ້ໃຫ້ຄູ່ແຂ່ງຂັນທ່ານ Ouattara ນັ້ນ ທ່ານພັນກິມູນ ເລຂາທິການໃຫຍ່ສະຫະປະຊາຊາດກ່າວວ່າ ພວກພົນລະເຮືອນກໍາລັງໄດ້ຮັບຜົນກະທົບໂດຍຕົງຈາກຄວາມຮຸນແຮງນີ້ ແລະທ່ານກ່າວຕໍ່ໄປວ່າ ການສູ້ລົບກັນນີ້ຈະຕ້ອງ ຢຸດລົງແລະທ່ານ Gbagbo ຈະຕ້ອງລົງຈາກຕໍາແໜ່ງໃນທັນທີ